પાટીદાર ઉદ્યોગપતિઓની જેમ પાટીદારોના રાજકીય નેતાઓમાં પણ ભાગલા છે. નાનુભાઈ વાનાણીનું એક જૂથ છે તો બીજા જૂના નેતાઓ તેમની સાથે નથી. આ ઉપરાંત પાર્ટીમાં અન્ય જૂથ પણ છે જેમાં સી.આર. પાટીલ જૂથનો સમાવેશ થાય છે. અત્રે ઉલ્લેખનીય છે કે અભિવાદન સમારોહના દિવસે જ ઉધના ખાતે પાર્ટીના નવા કાર્યાલયના ઉદ્ઘાટનમાં સી.આર.પાટીલ હાજર ન હતા. આ કાર્યક્રમ ભલે પાટીદારોનો અને પાટીદારો માટે આયોજિત હતો પરંતુ જ્યારે પાર્ટીના રાષ્ટ્રીય અધ્યક્ષ આવવાના હોય ત્યારે તમામ જોડાય તે સ્વાભાવિક છે. પાર્ટીનું ચોક્કસ જૂથ આયોજકોના સમર્થનમાં હતું. પાર્ટીના એક સિનિયર કાર્યકરે કહ્યું કે, “હવે લોકોને સમજાવી શકે અને તેમના પર પ્રભુત્વ હોય તેવા નેતાઓ ક્યાં તો સક્રિય નથી, ક્યાં તો તેમને હાંસિયામાં ધકેલી દેવાયા છે. એટલે જ્યારે લોકોને સમજાવવાના હોય ત્યારે પાર્ટીને મુશ્કેલી પડે છે.”